নবম দশম শিক্ষক নিয়োগের মডেল উত্তরপত্র ওয়েবসাইটে আপলোড করল SSC! কী কী জানানো হল?

ওয়েব ডেস্ক: ঘোষণা হয়েছিল আগেই। সেই মতোই মঙ্গলবার নবম ও দশমের শিক্ষক নিয়োগ পরীক্ষার মডেল উত্তরপত্র (Model Answer Key) ওয়েবসাইটে আপলোড করল এসএসসি। এবার মডেল উত্তরপত্র দেখতে পারবেন চাকরিপ্রার্থীরা। এই উত্তরপত্র নিয়ে কারও কোনও সমস্যা থাকলে প্রশ্ন চ্যালেঞ্জ (Question Challenge) করতে পারবেন চাকরিপ্রার্থীরা। প্রতিটি প্রশ্ন চ্যালেঞ্জের জন্য ১০০ টাকা করে ফি প্রদান করতে হবে চাকরিপ্রার্থীদের। চাকরিপ্রার্থীর দেওয়া প্রস্তাব বা অভিযোগ সত্যি বলে প্রমাণিত হলে তাঁকে ফি ফেরত দেওয়া হবে।

মঙ্গলবার এসএসসির তরফে জারি করা বিজ্ঞপ্তিতে বলা হয়েছে, আগামী ২০ সেপ্টেম্বর থেকে ২৫ সেপ্টেম্বর পর্যন্ত অর্থাৎ ৫ দিন চাকরি প্রার্থীরা নিজেদের অভিযোগ ও প্রস্তাব জানাতে পারবেন। এসএসসি কতৃক গঠিত বিশেষজ্ঞ কমিটি চাকরিপ্রার্থীর অভিযোগ ও প্রস্তাবগুলি খতিয়ে দেখবেন এবং নিজেদের চূড়ান্ত সিদ্ধান্ত জানাবেন। তাঁদের নেওয়া সিদ্ধান্তই চূড়ান্ত বলে গণ্য হবে জানানো হয়েছে।

ওই নির্দেশিকায় উল্লেখ করা হয়েছে, একাদশ ও দ্বাদশের মডেল উত্তরপত্র আগামী ২০ সেপ্টেম্বর এসএসসির ওয়েবসাইটে আপলোড করা হবে। সেখানেও একই নিয়ম কার্যকর হবে।

উল্লেখ্য, একাদশ দ্বাদশের পরীক্ষার পরই সাংবাদিক বৈঠক করেন রাজ্যের শিক্ষামন্ত্রী ব্রাত্য বসু (Bratya Basu) ও এসএসসির চেয়ারম্যান সিদ্ধার্থ মজুমদার (Sidhartha Majumder)। বৈঠকে তাঁরা জানিয়েছিলেন, যে নবম-দশমের শিক্ষক নিয়োগ পরীক্ষার মডেল উত্তরপত্র আগামী ১৬ সেপ্টেম্বর আপলোড করা হবে। উত্তরপত্র এসএসসি (SSC)-র ওয়েবসাইটে দেখতে পাবেন চাকরি প্রার্থীরা। অন্যদিকে, একাদশ-দ্বাদশ শ্রেণীর মডেল উত্তরপত্র আপলোড করা হবে ২০ সেপ্টেম্বর। এই উত্তরপত্র নিয়ে কারও কোনও সমস্যা থাকলে তা ৫ দিনের মধ্যে ওয়েবসাইটে জানানো যাবে। অন্যদিকে, চলতি বছর পুজোর পর ফলাফল প্রকাশ এবং আগামী ৩১ ডিসেম্বরের মধ্যে ইন্টারভিউ শেষ করে নিয়োগ প্রক্রিয়া সম্পূর্ণ করে ফেলা হবে বলে জানিয়েছিলেন এসএসসির চেয়ারম্যান।

প্রসঙ্গত, দীর্ঘ ৯ বছর পর গত ৭ সেপ্টেম্বর এসএসসি শিক্ষক নিয়োগের পরীক্ষা নেয়। প্রথম দফায় নবম ও দশমের শিক্ষক নিয়োগ পরীক্ষা নেওয়া হয়। মোটের উপর সেদিন নির্বিঘ্নেই পরীক্ষা সম্পন্ন হয়েছিল। আবার গত ১৪ সেপ্টেম্বর রবিবার একাদশ দ্বাদশের শিক্ষক নিয়োগ পরীক্ষা ছিল রাজ্যে। রবিতেও চাকরিপ্রার্থীরা ভালভাবেই পরীক্ষা দেন। সুষ্ঠুভাবে শেষ হয় পরীক্ষা। যদিও নবম-দশমের পরীক্ষার তুলনায় ১৪ তারিখের পরীক্ষার প্রশ্নপত্র একটু কঠিন ছিল বলেই জানিয়েছিলেন অনেক পরীক্ষার্থী। দুইদিনের পরীক্ষাতেই ভিন রাজ্যের হাজার হাজার পরীক্ষার্থী পরীক্ষা দিয়েছিলেন।

The post নবম দশম শিক্ষক নিয়োগের মডেল উত্তরপত্র ওয়েবসাইটে আপলোড করল SSC! কী কী জানানো হল? first appeared on KolkataTV.